আজ সেই অগ্নিঝড়া ৭ মার্চ। বাঙালির আন্দোলন-সংগ্রামের ইতিহাসের একটি অনন্য ও অনবদ্য এবং অসামান্য দিন। ১৯৭১-এর ৭ মার্চের এই দিনটির জন্যই যেন বছরের পর বছর ধরে অপেক্ষা করছিল বাঙালি জাতি-যেদিন বিশ্বের রাজনীতির ইতিহাসের একটি শ্রেষ্ঠতম জনসভায় শ্রেষ্ঠতম ভাষণ দিয়েছিলেন সর্বকালের সর্বশ্রেষ্ঠ বাঙালি, বাঙালির স্বাধীনতা আন্দোলনের অবিসংবাদিত নেতা ও জাতির পিতা বঙ্গবন্ধু শেখ মুজিবুর রহমান। মাত্র সাড়ে ১৮ মিনিটের ভাষণে বাঙালি জাতির মুক্তি ও স্বাধীনতার আকাঙ্খা এবং পূর্বাপর প্রেক্ষাপট তুলে ধরে পূর্ণাঙ্গ দিক নির্দেশনা দিয়েছিলেন মুক্তিযুদ্ধ ও মুক্তির সংগ্রামের। বঙ্গবন্ধু শেখ মুজিবুর রহমানের ১৯৭১ সালের আজকের এই রৌদ্রস্নাত বিকেলের বজ্রকণ্ঠের ঘোষণা পাকিস্তানি হানাদার বাহিনীর বিরুদ্ধে বাঙালি জাতির মুক্তিযুদ্ধের প্রতিটি মুহূর্তে প্রতিটি বাঙালির জন্য ছিল একটি অগ্নিমন্ত্র এবং একটি অদম্য অনুপ্রেরণার উৎস-যে বজ্রকন্ঠ শুনে মুক্তিযোদ্ধরা পাকিস্তানি হানাদার বাহিনীর বিরুদ্ধে ঝাঁপিয়ে পড়তো-যে বজ্রকণ্ঠ স্বাধীন বাংলা বেতারকেন্দ্রে বেজে উঠলেই বাঙালিরা তা শুনে পাকিস্তানি হানাদারবাহিনীর সব আক্রমণ, অত্যাচার, নির্যাতন, বাধা-বিপত্তি উপেক্ষা করেও স্বাধীনতা যুদ্ধে বিজয়ের স্বপ্নে বিভোর হয়ে উঠতো-আজ সেই ঐতিহাসিক ৭ মার্চ।